Roosterin vahvuuksiksi katsottiin viihtyisyys, muuntautumiskykyisyys ja painotus kotimaisiin oluisiin. Kuva: Janne-Pekka Manninen

Oululainen Rooster on valittu vuoden olutravintolaksi. Valinnan teki Helsinki Beer Festivalin asettama kuusihenkinen raati.

Asiasta uutisoiva horeca-alan ammattilehti Aromi kertoo, että Roosterin vahvuuksiksi katsottiin viihtyisyys, muuntautumiskykyisyys ja painotus kotimaisiin oluisiin.

Roosterin ravintoloitsija Tomi Kukkonen sanoo lehdessä, että valinta oli yllätys.

– Valinta tuli totta kai yllätyksenä, vaikka olemmekin tietoisesti tehneet töitä, että saisimme huomiota olutkulttuurille. Kun perustimme neljä vuotta sitten pubin kellariin, halusimme uudistaa pubikulttuuria ja tuoda esiin craft-olutta, mikä vielä silloin oli erikoinen ajatus. Nythän se on jo normi, että tarjotaan laajaa käsityöoluiden valikoimaa.

Oululaisravintoloista Oluthuone Leskinen on aiemmin valittu vuoden olutravintolaksi. Leskisen kohdalle valinta osui vuonna 2014.